﻿ Alesionun ilk sınağı oktyabrda olacaq » Football-plus.az
30 in 22:53manset
Alesionun ilk sınağı oktyabrda olacaq
Şərait dəyişməyibsə, ikinci dəfə “palçığa girməyin” nə mənası?
“Futbol+”in xəbəri təsdiqləndi. AFFA dünən futzal millimizin yeni baş məşqçisinin adını rəsmən ictimaiyyətə açıqladı. Xəbər verdiyimiz kimi, bu post braziliyalı mütəxəssis Joze Alesio da Silvaya həvalə olundu. Beləliklə, yığmamızın və “Araz”ın sabiq baş məşqçisi 3 illik fasilədən sonra işinə “qaldığı yerdən davam edəcək”. 2014-cü ildə Bakını tərk edərək Qazaxıstana üz tutan 49 yaşlı mütəxəssis bu dəfə əks marşrut üzrə hərəkət etdi. Alesionun asiyalılarla müqaviləsinin müddəti bitib və o, yeni anlaşmaya imza atmayıb. Əldə etdiyimiz bilgiyə görə, hələ apreldə bizimkilərə razılığını bildiribmiş. Sadəcə, tərəflər Alesionun müqaviləsinin müddətinin bitməsini, həmçinin Biro Jadenin missiyasını başa vurmasını gözləməyi məqsədəuyğun sayıblar.
Alesionun oyunçu kimi vətənində “Voltorantin”, “Portu Aleqri”, “Vasko de Qama”, Rusiyada “Spartak” və “TTQ Yava” klublarında çıxış etdiyini, məşqçilik fəaliyyətinə də şimal qonşularımızda başladığını vurğulayaq. Çıxış etdiyi hər iki klubda oynayan-məşqçi funksiyasını yerinə yetirən Alesio 2007-08-ci illərdə Qazaxıstan “Kayrat”ına rəhbərlik edib. 2008-dən Azərbaycan karyerası başlayan braziliyalı əvvəl “Araz”ın, dekabrdan isə həm də millinin baş məşqçisi olub. 2014-cü ilədək onun rəhbərliyi altında çıxış edən komandamız tarixində ilk dəfə Avropa çempionatının final mərhələsinə yüksəlib. İlk cəhdində - AÇ-2010-da yarımfinala yüksələn milli daha iki dəfə Alesio ilə qitə birinciliyinə yollanıb. DÇ-2012-yə vəsiqə isə pley-offda əldən verilib. 5 mövsüm “Araz”ı UEFA kubokuna aparan Alesio 2 dəfə komandası ilə birlikdə “dördlər finalı”na qədər irəliləyib. Naxçıvan təmsilçisi 2010 və 2014-cü illərdə Avropanın üçüncüsü olub.
Qeyd etdiyimiz kimi, Alesio 2014-cü ildə ölkəmizdən qalmaqalla ayrılmışdı. O müqaviləsi davam edə-edə Bakını xəbərsiz şəkildə tərk edərək, Qazaxıstana üz tutmuşdu. Alesio millimizdəki işini “Kayrat”da köməkçi-məşqçi vəzifəsinə dəyişmişdi. Bundan narazı qalan AFFA o vaxt Qazaxıstan Futbol Federasiyası və baş məşqçinin qaçdığı “Kayrat”a şikayət məktubu göndərsə də, sonradan güzəştə getməyə qərar verdi. Onun gedişindən sonra millimizdə baş məşqçi dəyişiklikləri tez-tez baş verirdi. Alesio təkbaşına 6 il iş başında olmuşdusa, son 3 ildə öncə Tino Peres, ardınca Miltinyo, son olaraq Biro Jade çalışsa da, heç biri postunda uzun müddət qalmadı. Baxmayaraq ki, hər biri müəyyən mənada uğur qazanıb. Peres millini ilk dəfə DÇ-nin final mərhələsinə çıxarmış, Miltinyo Kolumbiyada uğurlu çıxışı ilə daha bir ilkə imza atmış, AÇ-2018-in seçmə mərhələsində milliyə rəhbərlik edən Biro Jade isə komandanı final mərhələsinə daşımışdı.
Alesio ikinci dönəmində nəyi dəyişəcək? Futzal Federasiyasının tələbi nədi? Federasiya prezidenti Zaur Axundov AÇ ilə bağlı iddialarını hələ iki ay əvvəl Bakıdakı seçmə mərhələ oyunlarından dərhal sonra bildirmişdi. Biroyla yola davam etmək istəməmələrini də məhz “iştah”ının artmasıyla izah etmişdi. Axundov AÇ-nin final mərhələsində qrupdan çıxmağı və yarımfinalda oynamağı hədəfləyib. Alesionun 2018-ci ilin əvvəlində Sloveniyada bunu bacarıb-bacarmayacağını zaman göstərəcək. Ancaq braziliyalının ilk sınağı daha tez – bu ilin oktyabrında olacaq. Belə ki, o, əvvəlcə “Araz”ı uğura daşımalıdı. Qeyd edək ki, futzal üzrə UEFA kubokunda növbəti mövsüm avqustun 22-də start götürəcək. Ancaq naxçıvanlılar mübarizəyə təsnifatdan yox, əsas mərhələdən başlayacaq. Bu mərhələnin oyunları isə oktyabrın 10-15-i aralığında olacaq. “Araz”ın rəqibləri, ümumiyyətlə, turnirin ilk iki mərhələsinin püşkatma mərasimi bir həftə sonra – iyulun 6-da İsveçrənin paytaxtı Nyonda atılacaq.
Futzal Federasiyası Alesionun qarşısına ÇL statuslu turnirdə də ciddi tələb qoyub. “Araz” nəinki əsas, elit mərhələni də adlayıb “dördlər finalı”nın iştirakçıları, başqa sözlə, “divlər”in arasına düşməlidi. Hər halda, o, iki dəfə bunu bacarıb. Məhz onun vaxtında qazanılan reytinq sayəsində çempionumuz avrokuboklara elit mərhələdən başlayırdısa, indi əsas mərhələdə mübarizəyə start verməli oluruq. Ümid edirik ki, Alesio “Araz”ı və millini yenidən uğura daşıyacaq, yarımçıq qalan ideyalarını da həyata keçirəcək. Axı o, Bakıdan qaçandan sonra Qazaxıstanda verdiyi ilk müsahibədə ölkəmizdə futzal təsərrüfatını inkişaf etdirmək üçün potensial olmadığını, Zaur Axundovun onun tələblərini yerinə yetirmədiyini dilə gətirmişdi. Heç nə dəyişməyəcəksə, ikinci dəfə “palçığa girməyin” nə mənası var?!
Alesionun qayıdışına fərqli yanaşma Yığmada ikinci Alesio dönəmi başlayır